<classify> RAIS John Magufuli leo ameungana na waumini wa Kanisa Katoliki Parokia ya Mtakatifu Maria Imakulata, Chamwino Ikulu mkoani Dodoma, kusali Misa Takatifu ya Dominika ya mwisho ya mwaka C ambayo ni sherehe ya Yesu Kristo Mfalme.Misa Takatifu imeongozwa na Paroko wa parokia hiyo, Padri Laurent Lelo.Akiwasalimu waumini wenzake kabla ya misa hiyo kuisha, Rais Magufuli aliwashukuru kwa kumpokea baada ya kuhamia Chamwino na amewashauri waumini wenzake kupanua Kanisa la Mtakatifu Maria Imakulata kwa kuwa anaamini baada ya Ofisi ya Rais Ikulu kuhamia Chamwino idadi ya waumini itaongeza na kanisa lililopo halitatosha.Pamoja na ushauri huo, aliendesha harambee ya kuchangisha fedha za upanuzi wa kanisa, na alikusanya Sh 20,265,000 ikiwemo Sh milioni 10 aliyochangia yeye na Sh milioni moja aliyochangia mkewe Mama Janeth Magufuli.Rais Magufuli ambaye pia amechangia Sh milioni mbili kwa kwaya ya kanisa hilo, pia ameahidi kuwachangia Waislamu wa Chamwino kwa kuwa anaamini nako idadi ya waumini itaongezeka.  <topic>: KITAIFA 